Sværd og trolddom

Sværd og trolddom (på engelsk: Fighting Fantasy) er en serie af rollespilbøger skabt af Steve Jackson og Ian Livingstone i 1982. På dansk er udkommet over 30 titler. På engelsk er udkommet over 70 titler.

Overblik 
I denne serie af spilbøger er man selv med til at styre handlingen. I hver bog er man en person, som begiver sig ud på et eventyr. De fleste eventyr foregår i en middelalderlig fantasy verden, hvor man typisk er udstyret med sværd, læderrustning, rygsæk og guldmønter. De fleste bøger slutter med et opgør med en ond magiker eller et stærkt monster, som man skal besejre. I mange bøger skal man undervejs samle forskellige særlige genstande, som kan hjælpe undervejs, eller hjælpe med at besejre bogens skurk. Ofte er der gåder og koder.

Bøgerne starter med en introduktion til eventyret. I følge reglerne skal man rulle terninger for at afklare sin karakters styrker, kaldet EVNE, UDHOLDENHED og HELD. Disse anføres på et eventyrskema, hvor man også anfører udstyr og skatte. Nogle bøger har andre særlige karakteristika, eksempelvis FRYGT og TRO.

Derefter går man til afsnit 1, og herefter skal man vælge mellem historiens muligheder. I et afsnit kan der eksempelvis stå: "Vil du kravle op i træet for at få bedre udsigt, gå til 287. Vil du i stedet undersøge huset bag træet, gå til 181. Eller vil du gå tilbage, hvor du kom fra, gå til 24."

Alle danske oversættelser er fantasy bortset fra tre: To er science fiction, og én foregår i nutiden (i dette tilfælde i 1980'erne). 

Alle bøger er fantasifuldt illustreret i sort/hvid af en række anerkendte kunstnere.

Verdenen Titan 
De fleste bøger foregår på planeten Titan på kontinenterne Allansia, Den Gamle Verden eller Khul, hvor magi og magiske væsner florerer. Visse lokaliteter og personer går igen over flere bøger, deriblandt den tyvagtige by Sortsand Havn (Port Blacksand), den onde troldmand Zagor samt den gode troldmand Yaztromo. Zagor bliver introduceret som hovedskurk i den allerførste bog Troldmanden fra Ildbjerget, men optræder også i senere Sværd og Trolddom-bøger, så som Tilbage til Ildbjerget, roman-serien The Zagor Chronicles, samt brætspillet Legend of Zagor fra 1993.

Nogle af bøgerne hænger direkte eller indirekte sammen. I Dødens Labyrint er man en kriger, som kæmper sig igennem en underjordisk labyrint. Samme labyrint optræder i opdateret udgave i Heltenes Prøve, hvor man er en slave, som kan vinde 20.000 guldmønter, hvis man klarer sig igennem labyrinten. I Heltenes Slagmark er man en karakter, som har klaret labyrinten og har vundet de 20.000 guldmønter.  

I Sagaen om Den Magiske Krone er man den samme helt igennem alle fire bøger. Man kan starte med den første bog og samle udstyr, tips og skatte, som kan bruges i de efterfølgende bøger. Man kan dog også spille de fire bøger individuelt.

Bøger 
Der er udkommet omkring 70 bøger i den engelske Fighting Fantasy-serie (opdateret januar 2023), hvoraf de følgende er oversat til dansk. Alle er fantasy, med mindre andet er noteret. 

Følgende bøger er udkommet på Borgens Forlag. Nogle er efterfølgende genudgivet med nye forsider og illustrationer. 

† Science Fiction

†† Moderne tid med fantasy elementer

Følgende bøger er udkommet på Forlaget Faraos.

Andre udgivelser 
Foruden de enkeltstående bøger findes Sagaen om Den Magiske Krone, hvor man er den samme helt alle fire bøger igennem. På engelsk er udkommet en tryllebog i serien, som indeholder de formler, man bruger i eventyret. Formlerne findes dog også bagerst i de danske bøger i serien.

Sagaen om Den Magiske Krone

1: Forbandelsen Bjerge / Steve Jackson (dansk udgivelse 1988)

2: Fældernes By / Steve Jackson (dansk udgivelse 1989)

3: De Syv Slanger / Steve Jackson (dansk udgivelse 1991)

4: Kongernes Krone (dansk oversættelse af titlen - bogen er ikke udgivet på dansk)

Yderligere info 
Seriens ene opfinder hedder Steve Jackson og er brite. Der findes dog også en amerikansk Steve Jackson, som har skrevet titler i serien. Det er dog kun den britiske Steve Jackson, som er oversat i de danske Sværd og Trolddoms titler. Den amerikanske Steve Jackson har skrevet tre bøger, som ikke er oversat til dansk. Han er muligvis bedre kendt for sine andre udgivelser, deriblandt spillet Munchkin.

Flere af bøgerne indeholder fejl, som i nogle tilfælde gør at man sidder fast og ikke kan gennemføre bogen.

Romaner 
Udover selve Sværd og Trolddom bøgerne er der udgivet romaner, som foregår på Titan.

 Steve Jackson (1989): The Trolltooth Wars, Puffin BooksOversat til dansk som Troldetandskrigen, Borgens forlag.
 Marc Gascoigne (1991): Demonstealer, Puffin Books
 Ian Livingstone og Marc Gascoigne (1992): Shadowmaster, Puffin Books

The Zagor Chronicles
Denne bog-serie er alle forfattet af Ian Livingstone og Carl Sargent og består af i alt fire bøger:
 Firestorm (1993), Puffin Books
 Darkthrone (1993), Puffin Books
 Skullcrag (1994), Puffin Books
 Demonlord (1994), Puffin Books

Lyddrama 
I 2017 og 2018 udkom en serie lyddramaer baseret på Sværd og Trolddom bøgerne. Alle er på originalsproget engelsk. På dansk har Podcasten Han Duo lavet en serie, hvor de gennemspiller de bøger, som udkom på Borgens Forlag.

Rollespil 
Der er også udgivet regelsæt for et regulært bordrollespil kaldet Advanced Fighting Fantasy System (AFF) som foregår i Titan. Alle regelbøgerne til AFF rollespillet er forfattet af Marc Gascoigne og Pete Tamlyn, selvom Ian Livingstone også krediteres. De indeholder kort, historie og en masse information om Titan, og udvider regelsættet fra Sværd og Trolddom bøgerne, så man kan lave og spille rollespil i samme verden.
 Dungeoneer (1989), Puffin Books
 Blacksand! (1990), Puffin Books
 Allansia (1994), Puffin Books

I 2011 udkom en stærkt revideret udgave af AFF reglerne, ofte kaldet AFF 2e. Manualen præsenterer og introducerer rollespillet i en mere tilgængelig udgave. 
 Graham Bottley (2011): Advanced Fighting Fantasy – The Roleplaying Game, Arion Games
 Steve Jackson og Ian Livingstone (1985): Out of the Pit - Monsters of Advanced Fighting Fantasy, Arion Games
 Steve Jackson og Ian Livingstone (1986): Titan - The Advanced Fighting Fantasy World, Arion Games

På dansk 
Reglerne til AFF rollespillet er også udkommet i dansk oversættelse. Det er dog oversættelser af nogle bøger, som gik forud for AFF-bøgerne beskrevet ovenfor. Bøgerne præsenterer nogle mere enkle regler og uden så meget information om Titan verdenen.

 Steve Jackson (1987): Lav Dine Egne Eventyr, BorgenGrundregler på dansk. Oversat fra den engelske Fighting Fantasy - The Introductory Role-playing Game fra 1984.
 Steve Jackson (1990): Den Store Monsterbog, BorgenEt alfabetisk opslagsværk over bøgernes monstre med illustrationer. Oversat fra den engelske Out of the Pit fra 1985.
 Paul Mason (1989): Tyven med de Tusind Tricks, BorgenFire rollespilseventyr. Oversat fra den engelske The Riddling Reaver fra 1986.

Computerspil 
Der er udgivet mange computerspil, videospil og mobilspil baseret på Sværd og Trolddom siden 1984. De første spil var lavet til ZX Spectrum, Commodore 64 og Amstrad, men i 1998 udkom spillet Deathtrap Dungeon til PC (Windows) og PlayStation. I 2011 udkom spillet Talisman of Death til PlayStation. Siden 2016 er der udgivet et væld af computerspil baseret på Sværd og Trolddom bøgerne til PC, Mac, iPhone, iPad, mm.. Spillene er fortrinsvist produceret af spilfirmaerne Tin Man Games og inkle Ltd og inkluderer digitale udgaver af flere af de tidligste bøger.

Referencer

Eksterne henvisninger 

Fan-produceret wiki encyclopædi over verdenen Titan.

Rollespil
Computerspil
Computerrollespil
Fantasy
Fiktive steder